**Ministru kabineta noteikumu „Noteikumi par valsts pirmsskolas izglītības vadlīnijām un pirmsskolas izglītības programmu paraugiem” projekta sākotnējās ietekmes novērtējums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekts „ Noteikumi par valsts pirmsskolas izglītības vadlīnijām un pirmsskolas izglītības programmu paraugiem” (turpmāk – noteikumu projekts) izstrādāts, lai noteiktu valsts pirmsskolas izglītības vadlīnijas, kurās ietverti šo vadlīniju prasībām atbilstoši izglītības programmu paraugi. Paredzēts, ka noteikumu projekts stāsies spēkā 2018. gada 1. septembrī. |

|  |  |  |
| --- | --- | --- |
| **I Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts, pamatojoties uz Izglītības likuma 14. panta 18.ˡ punktu.  Noteikumu projekts ir izstrādāts atbilstoši Izglītības likuma pārejas noteikumu 68.punktam, kā arī lai nodrošinātu Saeimas 2014. gada 22. maijā apstiprinātajā politikas plānošanas dokumentā „Izglītības attīstības pamatnostādnes 2014. – 2020. gadam” (turpmāk – pamatnostādnes 2014. – 2020. gadam) un ar Ministru kabineta 2016. gada 3. maija rīkojumu Nr. 275 apstiprinātajā rīcībpolitikas plānošanas dokumentā “Valdības rīcības plāns Deklarācijas par Māra Kučinska vadītā Ministru kabineta iecerēto darbību īstenošanai” (turpmāk – valdības rīcības plāns) Izglītības un zinātnes ministrijai (turpmāk – ministrija) noteikto rīcības virzienu un uzdevumu īstenošanu, kā arī atbilstoši Ministru kabineta 2017. gada 5. decembra sēdes protokollēmuma (prot. Nr.60 35.§) “Informatīvais ziņojums “Par pāreju uz mācībām valsts valodā vispārējās izglītības iestādēs”” (turpmāk – protokollēmums) 3.punktā noteiktajam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pirmsskolas izglītība ir vispārējās izglītība daļa. Normatīvais regulējums (šobrīd Ministru kabineta 2012. gada 31. jūlija noteikumi Nr. 533 “Noteikumi par valsts pirmsskolas izglītības vadlīnijām”), kas nosaka pirmsskolas izglītības satura īstenošanas mērķus un uzdevumus, obligāto saturu un tā apguves plānotos rezultātus, vērtēšanas pamatprincipus un valsts pirmsskolas izglītības vadlīniju prasībām atbilstošus izglītības programmu paraugus, ir izveidots salīdzinoši nesen – pirms septiņiem gadiem. Pirmsskolas izglītības obligātais saturs un tā apguves plānotie sasniedzamie rezultāti tajā veidoti atšķirīgi no abos pārējos vispārējās izglītības posmos noteiktā regulējuma; tie ir salīdzinoši vispārīgi un pietiekami neaktualizē bērna attīstības un mācīšanās vajadzībām 21. gadsimtā fundamentāli svarīgu sociāli emocionālo un domāšanas prasmju (apzināties un atpazīt savas un citu cilvēku emocijas, pašam pārvaldīt savas emocijas, domas un uzvedību, veidot attiecības ar vienaudžiem un pieaugušajiem, izvirzīt mērķus un risināt problēmas; konstruēt jaunas zināšanas no jau pieredzē esošajām zināšanām un informācijas, pastāstīt (runāt, sarunāties) par sevi, savām izjūtām un domāšanu; nav datu, mehānismu un kritēriju, pēc kuriem iespējams izvērtēt bērnu sagatavošanas pamatizglītības ieguvei kvalitāti; ir vāja pirmsskolas un sākumskolas pedagogu un izglītības iestāžu sadarbība un savstarpējā izpratne, uz ko norādīts sistēmas «Pirmsskolas izglītības pārvalde un politika» iekšējā audita 2016. gada ziņojumā; jau pirmsskolas izglītībā jāstiprina latviešu valodas aguve.  Nepieciešamību nodrošināt bērniem agrīnā vecumā strukturētu, uz izziņas, domāšanas un patstāvības prasmju vērstu izglītību pamato starptautiski pētījumi (piemēram, "Starting Strong 2017: Key OECD indicators on early childhood education and care". Valsts izglītības satura centra (turpmāk – VISC) 2016. gada novembrī uzsāktā Specifiskā atbalsta mērķa: 8.3.1. Attīstīt kompetenču pieejā balstītu vispārējās izglītības saturu Eiropas Sociālā fonda projekta Nr.8.3.1.1/16/I/002 “Kompetenču pieeja izglītības saturā” (turpmāk – ESF projekts) (detalizēta informācija par projekta darbībām un aktivitātēm pieejama <http://visc.gov.lv/visc/projekti/esf_831.shtml> un <https://www.skola2030.lv/>) mērķis un aktivitātes, kas aptver visus trīs (pirmsskolas izglītība, pamatizglītība, vidējā izglītība) vispārējās izglītības posmus, kompetenču pieejā balstīta mācību satura un metodiskas izstrādi un aprobāciju ļauj nodrošināt mūsdienīga un pēctecīga satura pakāpenisku īstenošanas uzsākšanu no šā gada 1. septembra pirmsskolā, kuras regulējums noteikts noteikumu projektā. VISC ESF projektā ir sagatavoti arī pirmsskolas mācību programmu paraugi ar satura plānošanas piemēriem, tiek izstrādāts diagnosticējošs instruments sagatavošanās pamatizglītības ieguvei izvērtēšanai, metodiskas materiāls pedagogiem darbam ar sešgadīgu bērnu caurviju prasmju attīstībai un otrā sagatavošanās gada pamatizglītības apguvei nodrošināšanai 2018./2019. mācību gadā.  Savulaik Ministru kabineta 2009. gada 8. septembrī izskatītajā Sociālās drošības tīkla statēģijā viens no izglītības jomā veicamo pasākumu mērķiem bijis nodrošināt bērnu vecumposmam atbilstošu izglītības saturu un veikt sagatavošanās darbus vispārējās pamatizglītības apguves no sešu gadu vecuma uzsākšanai. Šī uzdevuma īstenošanas kontekstā jau 2009. - 2011. gadā VISC darba grupas ietvarā izstrādāja un īstenoja pilotprojektu “Sešgadīgo bērnu integrētās mācību programmas aprobācija” (turpmāk – pilotprojekts). Pilotprojekta gala ziņojumā tika secināts, ka “mēs esam liecinieki paradigmas maiņai pirmsskolas izglītībā. Bērnu attīstības sekmēšanā uzsvars tiek pārcelts no satura apguves, kas virzīta uz rezultātu, uz izziņas darbību un tās kvalitatīvu norisi, kam piešķirta galvenā vērtība.” ([http://visc.gov.lv/visc/dokumenti/petijumi/20111024\_ pilotproj\_ rez\_ analize.pdf](http://visc.gov.lv/visc/dokumenti/petijumi/20111024_pilotproj_rez_analize.pdf)). Šobrīd noteikumu projektā plānotās izmaiņas ir pēctecīgs trupinājums tam procesam, kas 2010. gadā tika uzsākts pirmsskolas mācību satura pilnveidē; nodrošina mācību satura pēctecību, kā arī nostiprina vērtību un tikumu mērķtiecīgu iestrādi mācību saturā atbilstoši Ministru kabineta 2016. gada 15. jūlija noteikumiem Nr.480 “Izglītojamo audzināšanas vadlīnijas un informācijas, mācību līdzekļu, materiālu un mācību un audzināšanas metožu izvērtēšanas kārtība”  Noteikumu projekts paredz noteikt: pirmsskolas izglītības satura īstenošanas mērķus un uzdevumus; pirmsskolas izglītības satura apguvē aktualizējamās vērtības; pirmsskolas izglītības obligāto saturu, īstenošanas principus un tā apguves plānotos rezultātus; pirmsskolas izglītības vērtēšanas pamatprincipus; valsts pirmsskolas izglītības vadlīniju prasībām atbilstošus izglītības programmu paraugus. Noteikumu projektā ietvertais saturs ir veidots, ievērojot visās izglītības pakāpēs vienotus satura uzbūves (caurviju prasmju un mācību satura jomu definējumi), satura īstenošanas un vērtēšanas principus, pēctecīgi specifizējot tos atbilstoši pirmsskolas izglītības pakāpei. Noteikumu projektā noteikti obligātā satura apguves plānotie rezultāti latviešu valodā tām izglītības iestādēm, kas īsteno mazākumtautību pirmsskolas izglītības programmu.  Pirmsskolas izglītības satura īstenošanas mērķis ir zinātkārs, radošs un dzīvespriecīgs bērns, kas dzīvo veselīgi un aktīvi, darbojas un mācās ieinteresēti un ar prieku, gūstot pieredzi par sevi, citiem, apkārtējo pasauli un to savstarpējo mijiedarbību. Mērķa formulējumā ietverta holistikā un bērncentrētā pieeja, uzsverot ikviena pirmsskolas vecuma bērna potenciālu, attīstības un mācīšanās vajadzības un izglītības pakāpes nozīmību bērna dzīvē. Pirmsskolas izglītības obligāto saturu veido:  1) vērtības (cilvēka cieņa, brīvība, ģimene, darbs, daba un Latvijas valsts, kā arī citas normatīvajos aktos par izglītojamo audzināšanas vadlīnijām un informācijas, mācību līdzekļu, materiālu un mācību un audzināšanas metožu izvērtēšanas kārtību minētās vērtības) un tikumi;  2) caurviju prasmes (kritiskā domāšana un problēmrisināšana, radošums un uzņēmējspēja, pašvadīta mācīšanās, sadarbība, pilsoniskā līdzdalība un digitālās prasmes), kas ir pirmsskolas izglītības obligātā satura pamats. Tās ietver nozīmīgus bērna darbības kognitīvos, afektīvos un sociālos aspektus, kas attiecas uz visiem cilvēka darbības virzieniem un palīdz apgūt zināšanas, izpratni un pamatprasmes dažādos kontekstos;  3) zināšanas, izpratne un pamatprasmes šādās mācību jomās: valodu, sociālā un pilsoniskā, kultūras izpratnes un pašizpausmes mākslā, dabaszinātņu, matemātikas, tehnoloģiju, veselības un fiziskās aktivitātes.  Bērna mācīšanās rezultāti ir kompleksi un izteikti kā lietpratību pamati jeb kompetences septiņās mācību jomās. Noteikumu projektā raksturoti satura īstenošanas un bērna sasniegumu vērtēšanas principi, aktualizējot iekļaujošu izglītību un paredzot, ka ar vides pieejamību, daudzveidīgām metodēm, dialogu un sadarbībā veidotu profesionālu atbalstu tiek nodrošinātas visu bērnu dažādās vajadzības, tādējādi palielinot ikviena bērna līdzdalības iespējas mācību procesā. Pirmsskolas izglītības saturs īstenojams vienotā audzināšanas un mācību procesā, kurā integrēti un tieši praktiskā darbībā ikviens bērns apgūst zināšanas un izpratni, pamata un caurviju prasmes, attīsta ieradumus un tikumus, kas balstīti vērtībās. Līdz šim pirmsskolas izglītības normatīvajā regulējumā nav bijusi pievērsta uzmanība tam, kā bērns saprot savu mācīšanos, kā konstruē zināšanas, kas ir nozīmīgi procesa izpratnes un pamatprsmju veidošanā īpaši pirmsskolas vecuma bērniem, tāpēc noteikumu projektā definēts princips, kā bērnam veicināt mācīšanos iedziļinoties. Noteikumu projektā akcentēta bērna praktiskā darbība, mācīšanās dažādās vidēs, īpaši uzsverot nodarbības ārā un dažāda veida kustību aktivitātes.  Pirmsskolas izglītības obligātā satura apguves plānotie rezultāti ir definēti piecgadīgam bērnam pēc viena gada obligātās sagatavošanas pamatizglītības apguvei. Uzsākot jaunā mācību satura un pieejas ieviešanu pirmsskolas izglītībā 2018./2019. mācību gadā, piecgadīgi bērni sāks vienu gadu ilgu obligāto sagatavošanu pamatizglītības apguvei. Šajā mācību gadā vienlaicīgi pirmskolas izglītību apgūs 5-6 gadus veci bērni un 6-7 gadus veci bērni, kuri jau iepriekšējā 2017./2018. mācību gadā būs uzsākuši obligātās pirmskolas izglītības apguvi atbilstoši pašlaik spēkā esošo vadlīniju prasībām. VISC ESF projektā tiks izveidoti metodiskie ieteikumi pedagogiem, kā strādāt ar bērniem, kuri jau būs uzsākuši pirmskolas izglītības apguvi pēc pašlaik spēkā esošajām vadlīnijām un turpinās atbilstoši jaunajām vadlīnijām. Metodiskie ieteikumi tiks sagatavoti arī 2019./2020. mācību gadā, kad šie bērni 7 gadu vecumā uzsāks mācības 1. klasē.  Pirmsskolas izglītības programmu paraugos pedagoģiskā procesa organizācijas principu un īstenošanas plānā noteikts, ka mācību saturs īstenojams kā integrēts mācību process dienas garumā, neveidojot specifiskas un laika ziņā ierobežotas nodarbības mācību jomās. Integrētas mācības jāplāno par bērnam aktuālu tematu laika periodam ne īsākam par vienu mēnesi, formulējot konkrētu, bērnam saprotamu galveno ziņu un izvēloties tematam un šai ziņai atbilstošus kompleksus sasniedzamos rezultātus visās mācību jomās un plānojot to saskaņotu apguvi bērna praktiskā darbībā; mērķtiecīgi iekļaujot dažādus izglītības iestādē organizētus pasākumus kā daļu no mācību satura apguves; ir noteikts daļu mācību satura īstenot ārpus telpām, stiprinot veselīga dzīves veida un atrašanās dabā paradumu veidošanos.  Kopš 2017. gada 1. marta VISC ESF projektā notiek jaunā mācību satura un pieejas aprobācija (turpmāk – aprobācija), tai skaitā ieviešanas aprobācija 100 pilotskolās visos plānošanas reģionos. No 100 pilotskolām 25 ir pirmsskolas izglītības iestādes. Kopā 39 izglītības iestādēs, kas piedalās aprobācijā, īsteno pirmsskolas izglītības programmas un ir iesaistītas noteikumu projekta satura aprobācijā.  Mācību satura un pieejas aprobācijā un pilnveidē visās vispārējās izglītības pakāpēs lielākās plānotās izmaiņas ir saistītas ar caurviju prasmju attīstību un  lielāku bērnu un jauniešu iesaisti mācībās un patstāvīgu mācīšanās prasmju attīstību, ejot prom no gatavu zināšanu nodošanas un reproducēšanas uz jaunu zināšanu konstruēšanu un lietošanu netradicionālās, jaunās situācijās. Šāda mācību satura un pieejas īstenošana prasa attīstīt un nostiprināt pedagogu un citu speciālistu sadarbību mācību satura un procesa kopīgai plānošanai izglītības iestādes līmenī.   Lai nodrošinātu pedagogu profesionālas kompetences pilnveides vajadzības (izglītības iestādes pedagogu komandas izpratnes veidošana par kompetenču pieeju izglītības saturā, integrēta mācību un audzināšanas procesa plānošana un īstenošana praksē, attīstošas atgriezeniskās saites sniegšana un mācību procesa vērtēšana, kurā tiek attīstīta bērna pašiniciatīva un līdzatbildība par sasniedzamo rezultātu, pedagoģiskās darbības izvērtēšana un atbalsta sniegšana, efektīvas sadarbības veidošana izglītības iestādē), 2017. gada un 2018. gada valsts budžeta mērķdotācija pedagogu profesionālās kompetences pilnveidei prioritāri novirzīta minēto tēmu visaptverošam piedāvājumam dažādu izglītības pakāpju pedagogiem. Papildu pedagogu izglītošana paredzēta arī VISC īstenoto ESF projektu ietvaros. Piemēram, no 2018. gada janvāra līdz decembrim notiek profesionālās kompetences pilnveides mācības visu Latvijas pirmsskolas izglītības iestāžu vadības komandām (tai skaitā iestādes vadītājs un metodiķis; kopā 1090 pedagogiem), A programmas kursus 36 h apmērā īsteno Latvijas Universitāte (turpmāk – LU) kā VISC ESF projekta sadarbības partneris. VISC ESF projekts 2018. gada novembrī uzsāks un līdz 2020. gadam turpinās īstenot pedagogu profesionālās kompetences pilnveides kursus pirmsskolas un sākumskolas (kopā 1200 pedagogiem) pedagogiem, kas mācīs 1. klases skolēnus.  Par valsts budžeta līdzekļiem 2018. gada jūnijā tiks uzsākti pedagogu profesionālās kompetences pilnveides A programmas 72 stundu kursi īpaši pirmsskolu pedagogiem “Tālākizglītotāju un mācīšanās konsultantu sagatavošana pirmsskolām reģionu vajadzībām” (kopā 84 pedagogi), ko īstenos Rēzeknes Tehnoloģiju akadēmija. Savukārt 2017.gadā pedagogu profesionālās pilnveides A kursu 36 h programmu “Aktuāli cilvēkdrošības jautājumi un to īstenošana” apguva 906 pedagogi, no tiem 313 pirmsskolas pedagogi no 128 pirmsskolas izglītības iestādēm. Kursos “Profesionālās pilnveides ekspertu sagatavošana kompetenču pieejas ieviešanai skolā” (72 st.) ir piedalījušies 12 pirmsskolu pedagogi un pašvaldību speciālisti, kuri atbild par pirmsskolas izglītību savā novadā/pilsētā.  Paredzēts, ka jaunais regulējums par pamatizglītības apguves uzsākšanu no sešu gadu vecuma stāsies spēkā 2019. gada 1. janvārī, tādējādi paredzot, ka pamatizglītības apguve no sešu gadu vecuma tiks uzsākta 2019./2020. mācību gadā. |
| 3. | Projekta izstrādē iesaistītās institūcijas un publiskas personas kapitālsabiedrības | Ministrija un VISC. |
| 4. | Cita informācija | Nav. |

|  |  |  |
| --- | --- | --- |
| **II Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pirmsskolas vecuma bērni, pirmsskolas izglītības pedagogi. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības, jo paredzētais tiesiskais regulējums nemaina pašreiz spēkā esošo administratīvo procedūru. |
| 3. | Administratīvo izmaksu monetārs novērtējums | Piešķirto budžeta līdzekļu ietvaros. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija. | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Noteikumu projekts ir saistīts ar likumprojektu “Grozījumi Vispārējās izglītības likumā” (VSS-759) (turpmāk - likumprojekts), kas izskatīts 2018. gada 3.aprīļa Ministru kabineta sēdē un iesniegts izskatīšanai Saeimā (Nr. 1205/Lp12). Likumprojekts paredz grozījumus Vispārējās izglītības likuma 15.ˡ un 17. pantā attiecībā uz to, ko nosaka Valsts pirmsskolas izglītības vadlīnijas un Vispārējās izglītības programma, kā arī minētā likuma 20. panta otrā daļā par noteikto par Pirmsskolas izglītības apguves vecumu bērniem līdz sešiem gadiem. |
| 2. | Atbildīgā institūcija | Par likumprojekta izstrādi ir atbildīga ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Papildus jau notikušajai sabiedrības līdzdalībai projekta izstrādē, sabiedrības līdzdalība tiks nodrošināta arī atbilstoši Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktam. |
| 2. | Sabiedrības līdzdalība projekta izstrādē | Kopš 2017. gada 1. marta jaunā mācību satura un pieejas aprobācijā pirmsskolai piedalās 39 izglītības iestādes, kas īsteno pirmsskolas izglītības programmas. Pilotskolu pedagogi regulāri tiekas savās izglītības iestādēs aprobācijas komandās, kas organizētas pa izglītības posmiem, lai kopīgi plānotu un izvērtētu konkrētu caurviju prasmju pēctecīgu mācīšanu attiecīgā vecuma bērniem un izvērtētu projekta izstrādātos mācību programmu projektus un mācību līdzekļu paraugus. Šie pedagogi, kopā 1731, t.sk. arī pirmsskolu pedagogi, regulāri piedalās pedagogu profesionālajā pilnveidē, ko organizē projekts, kas notiek reģionālās grupās, kopumā katrs apgūstot 72 stundu pedagogu profesionālas kompetences pilnveides programmu. Uz pilotskolām vidēji reizi semestrī brauc īpaši kuratori, lai vērotu aprobācijas gaitu, saņemtu atgriezenisko saiti un atbalstītu izglītības iestādi jaunā mācību satura un pieejas aprobācijā un ieviešanā. Pilotskolu pedagogu ieteikumi ņemti vērā, izstrādājot normatīvo regulējumu un pirmsskolas mācību programmu paraugus, metodiskos materiālus, kā arī plānojot pedagogu profesionālās kompetences pilnveides saturu un nepieciešamā atbalsta īstenošanu.  2017. gada nogalē VISC sadarbībā ar VISC ESF projektu Rīgā organizēja seminārus vispārējās izglītības septiņu  mācību jomu un pirmsskolas un sākumskolas  koordinatoriem (2017. gada 8. novembrī). Kopumā ap 1000, t.sk. 76 pirmsskolas un sākumskolas pedagogu un metodiķu  iepazinās ar jauno pieeju mācību satura īstenošanā. Semināru laikā mācību jomu koordinatoriem bija iespēja uzdot jautājumus, izteikt priekšlikumus mācību satura pilnveidei, kā arī apmainīties viedokļiem, strādājot grupās. Mācību jomu koordinatoriem ir elektroniski pieejami projekta materiāli un iespēja sazināties elektroniskajā vidē. Lai veicinātu pedagogu profesionālo kopienu iesaistīšanos mācību satura apspriešanā un apkopotu pedagogu iesniegtos priekšlikumus par jaunā mācību satura un pieejas aprakstu, decembrī un janvārī  savos novados un pilsētās koordinatori tika aicināti organizēt mācību satura un pieejas apspriešanu un priekšlikumu nosūtīšanu projektam.  Sabiedriskā apspriešana par pilnveidotā mācību satura un pieejas apraksta projektu “Izglītība mūsdienīgai lietpratībai” ilga no 2017. gada 25. septembra līdz 2018. gada 1. februārim. Četru mēnešu sabiedriskajā apspriešanā iesaistījās vairāk nekā ¼ daļa Latvijas izglītības jomā strādājošo (ap 11 400 pedagogu), bērnu vecāki, sabiedrisko organizāciju pārstāvji un citi interesenti, un kopumā tika iesniegti 887 priekšlikumi. Pilnveidotā mācību satura un pieejas piedāvājumā atzinīgi novērtēta sistemātiskā pieeja mācību satura un pieejas plānošanā, virzība uz izglītojamo lielāku iesaisti mācībās, satura pēctecība un pārskatāmība, kā arī mācīšanās rezultāti, kas bērniem un jauniešiem jāsasniedz katrā vecumposmā. Sabiedriskās apspriešanas procesā par pirmsskolas mācību saturu un pieeju tika saņemti ieteikumi gan no pirmsskolas izglītības skolotājiem, no pirmsskolas metodiskajām apvienībām un pirmsskolas izglītības iestādēm, gan no dažādām privātpersonām. Ieteikumi tika saņemti gan par mācību saturu, tā apjomu un atbilstību vecumposmam, gan organizatorisko daļu, gan par pedagogu profesionālo pilnveidi, kā arī par telpu aprīkojumu. Kopā sabiedriskajā apspriešanā iesniegti 103 priekšlikumi par pirmsskolu.  2018. gadā īstenotas un plānotas šādas sabiedrības līdzdalības un komunikācijas aktivitātes saistībā ar noteikumu projektu:  23. janvārī forums “Cik prasmīgam ir jābūt pirmsskolas beidzējam?”, kurā piedalījās pirmsskolas skolotāji, iestāžu vadītāji un metodiķi, dažādu augstskolu mācībspēki, LIZDA, vecāku organizāciju, Pašvaldību savienības un citu organizāciju pārstāvji, kopskaitā apmēram 70 cilvēku. Tika pārrunāti jautājumi, kas skar pirmsskolas mācību saturu, tā īstenošanu, kā arī pāreju uz pamatizglītību no sešu gadu vecuma un pausti atšķirīgi viedokļi;  11. aprīlī noteikuma projekta saturs, akcentējot iekļaujošo izglītību, pārrunāts konsultatīvās padomes “Izglītība visiem” (izveidota saskaņā ar Ministru kabineta 2003. gada 16. septembra noteikumiem Nr.529 “Konsultatīvās padomes “Izglītība visiem” nolikums) sanāksmē “Skola – gatava dažādībai?”;  13. aprīlī noteikumu projektā ietvertie satura īstenošanas principi un izglītības programmu īstenošanas iespējas pārrunātas seminārā ar izglītības pārvalžu (nodaļu) pirmsskolas speciālistiem;  19. aprīlī noteikumu projekts tiks apspriests VISC vispārējās izglītības satura konsultatīvajā padomē (elektroniskā viedokļu apmaiņa jau ir notikusi);  20. aprīlī Liepājā plānota konference pirmsskolu un sākumskolu pedagogiem un jomas koordinatoriem “Lietpratība sākumizglītībā””, kopumā vairāk nekā 200 dalībniekiem. |
| 3. | Sabiedrības līdzdalības rezultāti | Noteikumu projektā ņemti vērā ieteikumi mazināt prasības attiecībā uz bērna lasīt un rakstītprasmi, precizēt iekļaujošas izglītības principus, stiprināt procesa, nevis sasniedzamā rezultāta nozīmi, iekļaut pirmsskolas izglītības iestādē tradicionāli organizētos pasākumus mērķtiecīgā mācību satura apguvē, palielināt bērna fiziskās aktivitātes iespējas un darbošanos ārpus telpām, bērna snieguma vērtējumu balstīt uz pedagoģisko novērojumu un par to informēt vecākus. Nav ņemti verā ieteikumi datalizēti reglamentēt bērnu vecāku un pedagogu sadarbību, akcentējot vecāku pienākumu sadarboties un atbildību par bērna attīstību un vešanu uz izglītības iestādi, jo vecāku tiesības un pienākumus reglamentē citi normatīvie akti, piemēram, Izglītības likums un Bērnu tiesību aizsardzības likums.  Publiskajā telpā, t.sk. plašsaziņas līdzekļos, laika periodā no 2010. gada līdz šim brīdim periodiski notikušajās diskusijās, domu apmaiņās, kā arī dažāda līmeņa institūciju organizētajos pasākumos izglītības jautājumu sakārtošanā ieinteresētās puses vairāk paudušas, t.sk. atšķirīgus, viedokļus par obligātās sagatavošanas pamatizglītības apguvei saīsinājumu par vienu gadu un pamatizglītības apguves uzsākšanu 6 gadu vecumā, t.sk. bez konkrētiem piedāvātiem priekšlikumiem, lai sistēmiski risinātu izglītības satura un darba organizācijas jautājumus. Par noteikumu projektu nav saņemti sabiedrības pārstāvju viedokļi rakstveidā. . |
| 4. | Cita informācija | Nav. |

|  |  |  |
| --- | --- | --- |
| **VII Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, vispārējās, t.sk. pirmsskolas izglītības, iestādes, to dibinātāji. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde nepaplašina un nesašaurina iesaistīto institūciju funkcijas.  Projekta izpilde tiks nodrošināta esošo institūciju ietvaros. |
| 3. | Cita informācija. | Nav |

Izglītības un zinātnes ministrs K.Šadurskis

Vizē: Valsts sekretāre L.Lejiņa

16.04.2018. 14:05

2900

Upeniece 67814244

Ineta.upeniece@visc.gov.lv

Kaufmane 67814355

guntra.kaufmane@visc.gov.lv;